หารือหน่วยงานที่เกี่ยวข้อง เร่งแก้ปัญหาผลผลิตส้มโอราคาตกต่ำ
นายอุดม อยู่อินไกร นายอำเภอเวียงแก่น เปิดเผยว่า อำเภอเวียงแก่น ประชุมคณะกรรมการแก้ไขปัญหาเกษตรกรอันเนื่องมาจากผลผลิตส้มโอระดับอำเภอ โดยมีผู้แทนหน่วยงานต่างๆ ที่เกี่ยวข้องเข้าร่วมประชุมเพื่อแก้ไขปัญหาราคาและการกระจายผลผลิตส้มโอเวียงแก่นโดยแต่ละหน่วยงานช่วยเหลือในการรับและกระจาย ผลผลิตส้มโอเวียงแก่น พันธุ์ขาวใหญ่ เกรดเอ: กิโลกรัมละ 35 บาท ขนาดลูกละ 1.5 ถึง 2.5 กิโลกรัม และเกรดบี กิโลกรัมละ 20 บาท ขนาดลูกละ 1.2 ถึง 1.5 กิโลกรัม โดยพาณิชย์จังหวัดเชียงรายจะสนับสนุนกล่องบรรจุขนาด 10 กิโลกรัม และประสานกระจายส้มโอ สำหรับไปรษณีย์เชียงรายจะช่วยเหลือด้านบริการขนส่งผลผลิตโดยไม่มีค่าใช้จ่าย  ธนาคารเพื่อการเกษตรและสหกรณ์การเกษตรจะรับประสานการรับซื้อส้มโอและดำเนินการประชาสัมพันธ์ไปยังเครือข่ายต่างๆนายอำเภอเวียงแก่น กล่าวเพิ่มเติมว่า สำหรับส้มโอเวียงแก่นเกรดบีได้ประสานการรับซื้อผ่านธนาคารเพื่อการเกษตรและสหกรณ์การเกษตรจำนวน 8,000 กิโลกรัมและพาณิชย์จังหวัดเชียงราย จำนวน 6,000 กิโลกรัม โดยจะทำการส่งมอบกระจาย 14 ตันแรก ในวันที่ 6 กันยายน 2564 โดยจะได้ดำเนินการโครงการ ภายใต้ความร่วมมือดังกล่าวไปจนถึง  31 ตุลาคม 2564 อย่างไรก็ตาม เกษตรกร หรือล้ง รับซื้อที่ยังคงขายหรือรับซื้อ ยังสามารถดำเนินการตามกลไกตลาดต่อไปได้